Cliff Richard

Sir Cliff Richard, vlastným menom Harry Rodger Webb (* 14. október 1940) je britský popový spevák, pódiový umelec, herec a filantrop. Na celom svete má predaných viac ako 250 miliónov hudobných nahrávok. Len v Spojenom kráľovstve predal viac ako 21 miliónov singlov a je po The Beatles a Elvisovi Presleyovi na tretej pozícii celej histórii hodnotenia v UK Singles Chart.
So svojou pôvodnou sprievodnou skupinou The Shadows, Cliff Richard začínal v pozícii rebelujúceho rokenrolového speváka v štýle Little Richarda a Elvisa Presleya. Na britskej populárnej scéne dominoval ešte pred skupinou The Beatles, teda už koncom 50. a začiatkom 60. rokov 20. storočia. Jeho hit „Move It“, je viacerými zdrojmi označovaný za prvú britskú rokenrolovú nahrávku a John Lennon sa na jeho adresu vyjadril, že „... pred Cliffom a Shadows nebolo v britskej hudbe nič, čo by stálo za počúvanie“. Jeho stupňujúci dôraz na kresťanskú hudbu a následné zmäkčovanie hudobného prejavu posúvalo jeho hudobný štýl do stredného komerčného prúdu a typického popového imidžu.
Počas jeho hudobnej kariéry, ktorá zahŕňa viac ako 50 rokov, sa Cliff Richard stal pevnou súčasťou britského zábavného priemyslu, ktorý mu udelil viacero ocenení: niekoľko platinových, zlatých albumov, ako aj tri ceny Brit Awards: dvakrát ich dostal ako najlepší mužský hudobník a jednu cenu dostal za výnimočný príspevok do populárnej hudby. Okrem toho je držiteľom dvoch cien Ivor Novello. Má prvenstvo medzi umelcami v počte 130 singlov, albumov a EP v britskom rebríčku Top 20. Spolu s Elvisom Presleyom je jedným z dvoch, ktorí mali svoje single na vrcholoch rebríčkov počas šiestich dekád (1950–2000). Štrnásť Cliffových singlov sa dostalo na prvú pozíciu rebríčkov v Spojenom kráľovstve. Cliff Richard je jediným spevákom, ktorý mal za sebou v piatich desaťročiach singel číslo jeden (od 50. do 90. rokov). V roku 2008, pri príležitosti 50. výročia na hudobnej scéne vydal výberový (greatest hits) album, na ktorom bola jedna nová skladba, singel „Thank You for a Lifetime“, ktorý sa v Spojenom kráľovstve dostal na tretiu pozíciu hudobných rebríčkov. V roku 2013 vyšiel Cliffovi Richardovi jeho v poradí stý hudobný album, ktorý mal názov "The Fabulous Rock 'n' Roll Songbook".
Cliff Richard vystúpil štvrtok 11. júna 1970 v Estrádnej hale PKO v Bratislave počas druhého festivalového koncertu piatej Bratislavskej lýry na záver vystúpenia zahraničných hostí Anda Calugareanu (Rumunsko), Wallace Collection (Belgicko), Cliff Richard (Veľká Británia). Jeho vystúpenie vyvolalo taký ohlas, že nasledujúci deň 12. júna 1970 pred hotelom Carlton ho musela chrániť polícia pred fanúšičkami. Cliff Richard sa potom ešte zúčastnil aj desiateho ročník Bratislavskej lýry, ktorý prebiehal od stredy 28. mája 1975 do soboty 31. mája v PKO. Jeho recitálu patril záver štvrtkového večera zahraničných hostí. Podľa Igor Wasserberger však jeho vystúpenie teraz len ubralo z predchádzajúceho zážitku (Brenda Arnauová, Tereza Kesovija). Pri príležitosti jeho vystúpenia vydal Supraphon v roku 1970 single 0 43 1006 s piesňami Goodbye Sam, Hello Samantha / Early In The Morning ale na bratislavskom festivale spieval (podľa televízneho dokumentu o Lýre) aj svoje vtedajšie najväčšie hity Young Ones. Na lýre v roku 1968 sa Richard odmietol zúčastniť, ale pozvanie prijala jeho sprievodná skupina The Shadows, ktorá zahrala instrumentálny hit Apache. V dobových príspevkoch zo Slovenska je Richard a ďalšie umelecké osobnosti, ktoré zasiahli podstatným spôsobom do vývoja populárnej hudby (napr. skupinu The Shadows) podhodnotené, pretože niektoré historické vklady umelcov sa ukázali až s odstupom času. Napríklad  speváčka Julie Driscoll bola vyzdvihovaná ako veľká hviezda ale Cliff Richard sa pokladal za rovnocennú hviezdu so speváčkou Millie Smal.